એ સમયે તેમણે કહેલી વાતો તો આજે યાદ નથી. હા, એટલું યાદ છે કે અગાઉના બે મહાનુભાવો કરતા તેમની મુલાકાત વિશિષ્ટ હતી. તેમના આગમન સમયે મારા પાડોશી અને ઠાસરાના મામલતદાર એવા ગિલ્બર્ટ જે. નેઝરથ હોદ્દાની રૂએ સ્કૂલમાં હાજર હતા અને કારમાંથી ઉતરતા ડૉ. કુરિયનને / Dr. Verghese Kurien તેમણે સેલ્યુટ આપી હતી. બસ, એ ક્ષણથી એ ‘સેલ્યુટ’ મનમાં અંકાઈ ગઈ છે. એટલી ખબર પડી કે તેઓ કોઈ મોટી હસ્તી હતા – મહાનુભાવ હતા. આજે ગાંધીનગર ખાતે સચિવાલયમાં ગુજરાત સરકારના એક નિગમના મેનેજિંગ ડિરેક્ટરના પદ પર કાર્યરત નેઝરથ સાહેબ સાથેની ફોન વાતચીતમાં ભૂતકાળનો એ પ્રસંગ યાદ કર્યો તો એમણે માહિતી આપી કે એ સમયે (વર્ષ 1981) ડૉ. કુરિયનને ભારત સરકારના પદ્મશ્રી અને પદ્મભૂષણ જેવા સન્માન મળી ચૂક્યા હતા અને એ સમયના પ્રોટોકોલ પ્રમાણે આવી સન્માનપાત્ર વ્યક્તિની મુલાકાત-ઉપસ્થિતિ સમયે મામલતદારે હાજર રહેવું અનિવાર્ય લેખાતું હતું.